बाकुमा ‘लन्डन डर्बी’
आर्सनल २५ वर्षमा पहिलोपल्ट युरोपियन ट्रफी जित्ने लक्ष्यसाथ बाकु आइपुगेको छ । उसको लक्ष्य सफल बनाउन पियरे एमरिक ओवामेयाङ र अलेक्जान्द्रे लाकाजेटको निर्णायक प्रदर्शनको अपेक्षा गरिएको छ ।
बाकु — आर्सनल २५ वर्षमा पहिलोपल्ट युरोपियन ट्रफी जित्ने लक्ष्यसाथ बाकु आइपुगेको छ । उसको लक्ष्य सफल बनाउन पियरे एमरिक ओवामेयाङ र अलेक्जान्द्रे लाकाजेटको निर्णायक प्रदर्शनको अपेक्षा गरिएको छ ।प्रिमियर लिगको शीर्ष चारमा स्थान बनाउन असफल भए पनि आफ्नो पहिलो सिजनमा प्रशिक्षक उनाइ एमरेले युरोपा लिगको उपाधिसहित सिजन अन्त्य गर्न सक्नेछन् ।क्यास्पियन समुद्र किनारमा रहेको बाकु सहरमा बुधबार हुने ‘लन्डन डर्बी’ मा यदि आर्सनल विजयी भएमा उसका लागि सन् १९९४ पछि पहिलो युरोपियन ट्रफी हुनेछ । अतिरिक्त पुरस्कार रूपमा उसले अर्को सिजन च्याम्पियन्स लिगमा स्थान बनाउने छ । आर्सनलले प्रिमियर लिगमा मात्र ५१ गोल खाएर उत्कृष्ट रक्षात्मक खेलको नमुना प्रस्तुत गरेको थियो । प्रशिक्षक एमरेलाई यो पनि थाहा छ कि उनका दुई सुपरस्टार ओवामेयाङ र लाकाजेट युरोपका अन्य प्रशिक्षकका लागि पनि ईर्श्याका पात्र हुन् । यी दुईले यस सिजन ५० गोल गरेका छन् । १९ गोल गरेका लाकाजेटलाई आर्सनल समर्थकले प्लेयर अफ दी इयर उपाधि दिएका छन् । लाकाजेटको प्रदर्शनलाई ओवामेयाङले छायाँमा पारिदिएका छन् । उनले यस सिजन ३१ गोल पूरा गरेका छन् । युरोपा लिगको सेमिफाइनल दोस्रो लेगमा उनले भ्यालेन्सियाविरुद्ध ह्याट्रिक पूरा गरेका थिए । प्रिमियर लिगमा पहिलोपल्ट पूरा सिजन खेलेर २२ गोल गरेका उनले लिभरपुलका मोहमद सलाह र साडियो मानेसँग गोल्डेन बुट बाँडेका थिए । ‘मैले टिमलाई शीर्ष चारभित्र पुर्‍याउन र ट्रफी दिलाउनका लागि शतप्रतिशत कोसिस गरेको छु,’ ओवामेयाङले हालै भनेका थिए, ‘म आफ्नो सिजनबाट खुसी छु । सर्वश्रेष्ठ होइन तर खुसी छु ।’ यी गोल्डेन बुट विजेताले गत वर्षको जनवरीमा बोरुसिया डर्टमन्डबाट अनुबन्ध भएपछि युरोपा लिग खेल्न पाएका थिएनन् । त्यति बेला सेमिफाइनलमा एट्लेटिको म्याड्रिडको हातबाट बेहोरेको पराजय उनले टुलुटुलु हेर्न बाध्य थिए । लाकाजेट गोलसंख्याका आधारमा ओवामेयाङको छायाँमा परेका होलान् । तर लियोनका पूर्व स्टारले पनि प्रस्टसँग भनेका छन् कि उनले आफ्नो करिअरकै सबैभन्दा राम्रो फुटबल यस सिजन खेले । ‘गोल नगरिकनै टिमका लागि योगदान गर्न सक्षम हुनु महत्त्वपूर्ण हो,’ उनले भनेका छन् । एमरेका लागि उनीहरूको महत्त्व यस तथ्यले पनि अभिव्यक्त गर्न सकिन्छ कि पूरै टिममा यी दुईलाई छाडेर सबैभन्दा धेरै ६ गोल छ । चोटग्रस्त आरोन राम्से र हेनरिक मिखारिटेयनले ६–६ गोल गरेका छन् । हेनरिकले सुरक्षाका कारण बाकुमा खेल्ने छैनन् । अर्कोतर्फ चेल्सीका लागि बिदाइ उपहार हुनसक्छ । किनभने उसका सुपरस्टार इडेन हाजार्डका लागि चेल्सीबाट यो अन्तिम खेल हुने सम्भावना छ । बेल्जियमका स्टार प्लेमेकर बाहिरिने समाचारहरू आइरहेका छन् । चेल्सीमा सात सिजन बिताएपछि हाजार्ड स्पेनिस महारथी रियल म्याड्रिडसँग नजिकिएका छन् । यसै समरमा उनको सम्झौता पनि सकिँदै छ । ‘यदि मेरो यो अन्तिम खेल भयो भने म मात्र उपाधिका लागि खेल्नेछु,’ चेल्सीमा छैटौं उपाधि नजिक रहेका हाजार्डले भने । हाजार्डले पहिले नै क्लबलाई आफ्नो भविष्यबारे बताइसकेका छन् । त्यसमा उनले स्पेनिस राजधानीतर्फ संकेत गरेका थिए । 